text: Tantalos
  
  publiceret: 2021-02-01 13:19:31+01:00
  Tantalos er i græsk mytologi en konge i Sipylos i Frygien, far til Pelops og Niobe. Han er prototypen på det overmodige menneske.
  Engang beværtede guderne Tantalos med ambrosia og nektar, som giver evig ungdom og udødelighed. I nogle versioner af myten videregav Tantalos den guddommelige spise til menneskene, i andre refererede han gudernes samtaler, men ifølge den mest udbredte myte søgte han at prøve gudernes alvidenhed ved at slagte og tilberede sin søn Pelops. Som straf herfor må Tantalos stå midt i en sø i Hades; når han bøjer sig frem for at drikke, forsvinder søen, og når han rækker ud efter træernes frugter, svipper grenene væk. Disse "Tantalos' kvaler" har siden antikken været et udtryk for ulidelige pinsler.